Geregtigheid byna 6 jaar ná seun se dood | Netwerk24
Deur Carl Thomas 07 Junie 2021 14:37
Byna ses jaar ná die moord op haar seun in 2015 het geregtigheid vir Avril Andrews gekom toe die moordenaar 18 jaar tronkstraf opgelê is.
Alcardo Andrews is in Oktober 2015 doodgeskiet in 'n bende-voorval in Hanover Park. Hy was 28 jaar oud en die pa van 'n vyfjarige kind.
Avril Andrews (59) Foto: Verskaf
Sy moordenaar, Fasieg Esau (36), is Vrydag in die distrikshof in Wynberg vir 18 jaar tronk toe gestuur vir dié moord.
Avril sê hoewel die uitspraak nie haar kind terugbring nie, "gaan dit oor geregtigheid. Dit is vir my belangrik dat my familie weet ek het vir geregtigheid baklei."
Avril meen in vandag se tye "loop te veel sondaars vry rond in die strate".
Sy sê sy het die man wat haar kind geskiet het, as 'n klein seuntjie geken.
Mense is bang hulle word doodgemaak as hulle iets sê.
"Ek weet wie hy is. Ek het hom al lankal vergewe en nou het hy tyd om te sit en besin oor wat hy gedoen het."
Maar die seer van haar kind se dood sal nooit sal weggaan nie. "Hoewel jy die pyn beter hanteer, is dit maar altyd daar," sê sy.
Die 59-jarige Avril en haar seun het in 2015 in Hanover Park 'n program vir jong ouers begin voordat hy in Oktober daardie jaar doodgeskiet is.
Ná sy dood het sy die Alcardo Andrews-stigting begin. Die Moms Move For Justice-beweging is ook uit die Alcardo Andrews-stigting gebore en in dieselfde jaar op die been gebring.
Alcardo Andrews Foto: Verskaf
Die organisasies bestuur onder meer voedingskemas en probeer bewustheid skep oor bendegeweld en die uitwerking wat dit op die familie van slagoffers het.
Avril vertel Alcardo is op 28 Oktober geskiet.
Sy sal die volgende oggend nooit vergeet nie.
"Ek en my man moes vroegoggend opstaan en het heeltyd op en af in die pad geloop om water aan te dra om ons kind se bloed in die pad af te was," sê sy.
"Mense kon ons nie eens in die oë kyk nie. Ek dink hulle was te bang ons vra of hulle iets gesien het. Mense is bang hulle word doodgemaak as hulle iets sê."